Storstrøm Spejderne

 Beretning 2024

**Medlemsudvikling** Vi har desværre haft en væsentlig nedgang af spejdere. Ca 50 % er stoppet, af forskellige årsager, så det danner ikke et entydigt billede af årsagen. Det er vores mål at give vores spejdere gode oplevelser på trods af nedgangen, samt hvordan vi får flere spejdere, og også gerne at de bliver længere end 1 år. Medlemstallet ligger på 9 pr d.28.1.2025

**Årets lejre** Vi havde to spejdere sammen med Aztekerne på Vendelbo jamboretten. Junior og trop var på kanosommerlejr i august. Det var desværre rigtig dårligt vejr på lejren, hvor spejderne kæmpede over søerne så lederne valgte at stoppe lejren før tid. Vi har afholdt overnatning i hytten med mærkerne ”24 timer i sovepose” og ”1 kg makrel i tomat”. Desværre har det ikke været muligt at lave sommerlejr for mikroerne i 2024.

**Afdelingerne** Der har været et forventeligt aktivitetsniveau i alle afdelinger, med forskellige aktiviteter tilpasset de spejdere vi har. Vores trop har igennem det sidste år været på højest 3 spejdere, hvilket har gjort den sårbar i forhold til frafald de enkelte tirsdage, så det har været en stor opgave at få gennemført seje og fede tropsaktiviteter. Vi arbejder i højere grad på tværs af alle afdelinger, hvilket er godt for spejderne så der er flere om aktiviteterne og at lederne har glæde af fælles planlægning.

**Fællesdage** Vi har afholdt vores faste traditioner, Nytårsgudstjeneste som årets opstart, tænkedag hvor pengene gik til børnecancerfonden, samt Skt. Georgsdag der blev afholdt i Gåbense. Vi afholdt juleafslutning med samtlige spejdere tilstede på Vålse gl. skole hvor vi afholdt forældremøde med stor succes.

**Kurser** Det har igen i år været en udfordring at få spejderkurser passet ind i ledernes weekendarbejde. Vi har dog været til oplæg med en konsulent fra korpset sammen med Nr Alslev spejderne, samt ledersamling hvor der var besøg af Science Piraterne. Malthe har været på PLAN kursus med stor succes, og vil gerne afsted igen.

**Ledere** Vores mangeårige minileder Marianne er stoppet efter et 30årigt aktivt spejderliv. Tusind tak for alt hvad du har været for Storstrøm Spejderne Marianne. Vi og spejderne kommer til at savne din spejderånd, din viden og dit store engagement. Emilie og Stig arbejder sammen om mikroer og minier, Laila er juniorleder og Birthe er gruppeleder og ny tropsleder til vi finder et alternativ, da gruppelederrollen fungerer bedst uden at være leder for en afdeling. Det er ikke lykkedes at afholde ledersamtaler i løbet af året, til gengæld er vi gået i gang med visionsarbejde i ledelsen.

**Bestyrelsen** Vores bestyrelse har fokus på gruppens økonomi og aktuelle udfordringer og opgaver i gruppen, der løbende tages op på årets møder.Bl.a. er vores væltede træer blevet skåret op til brænde. Det er med stor tilfredshed og ros til de frivillige kræfter der bliver lagt hos Storstrøm Spejderne, at bestyrelsen kan konstatere, at vi til stadighed arbejder for at give spejdere og ledere sjove og udviklende oplevelser i forhold til vores udviklingsplan.